ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Απριλίου 1996 με την οποία επιτρέπεται σε ορισμένα κράτη μέλη να εφαρμόσουν ή να συνεχίσουν να εφαρμόζουν σε ορισμένα πετρελαιοειδή, όταν χρησιμοποιούνται για συγκεκριμένους σκοπούς, μειώσεις από ειδικούς φόρους κατανάλωσης ή απαλλαγές από ειδικούς φόρους κατανάλωσης, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ (96/273/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή (1), και ιδίως το άρθρο 8 παράγραφος 4,

την πρόταση της Επιτροπής (2),

Εκτιμώντας:

ότι, σύμφωνα με το άρθρο 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές από ειδικούς φόρους κατανάλωσης ή μειώσεις των ειδικών φόρων κατανάλωσης που επιβάλλονται στα πετρελαιοειδή για λόγους ειδικής πολιτικής 7

ότι ορισμένα κράτη μέλη γνωστοποίησαν στην Επιτροπή την πρόθεσή τους να συνεχίσουν να εφαρμόζουν ορισμένες απαλλαγές ή μειώσεις, που προβλέπονται ήδη στη φορολογική νομοθεσία τους, ή να εισάγουν νέες απαλλαγές ή μειώσεις, για τις οποίες θα πρέπει να εφαρμοστεί η διαδικασία που προβλέπεται στο άρθρο 8 παράγραφος 4 7

ότι τα άλλα κράτη μέλη έχουν ενημερωθεί για τις γνωστοποιήσεις αυτές 7

ότι έχει γίνει αποδεκτό από την Επιτροπή και από όλα τα κράτη μέλη ότι αυτές οι απαλλαγές ή μειώσεις δικαιολογούνται από ειδικές πολιτικές και ότι δεν προκαλούν στρεβλώσεις του ανταγωνισμού ούτε παρεμποδίζουν τη λειτουργία της εσωτερικής αγοράς 7

ότι η Επιτροπή εξετάζει τακτικά τις μειώσεις ή απαλλαγές ώστε να επαληθεύει τη συμβατότητά τους με τη λειτουργία της εσωτερικής αγοράς με την πολιτική της Κοινότητας στον τομέα της προστασίας του περιβάλλοντος 7

ότι, σύμφωνα με το άρθρο 8 παράγραφος 6 της οδηγίας 92/81/ΕΟΚ, το Συμβούλιο θα εξετάσει την κατάσταση το αργότερο στις 31 Δεκεμβρίου 1996, βάσει έκθεσης της Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Μέχρι τις 31 Δεκεμβρίου 1996, σύμφωνα με τις διατάξεις του άρθρου 8 παράγραφος 4 της οδηγίας 92/81/ΕΟΚ και υπό την επιφύλαξη των υποχρεώσεων που προβλέπονται από την οδηγία 92/82/ΕΟΚ (3), τα ακόλουθα κράτη μέλη εξουσιοδοτούνται να εφαρμόσουν ή να συνεχίζουν να εφαρμόζουν έως τις 31 Δεκεμβρίου 1996 τις ακόλουθες μειώσεις ή απαλλαγές απο τον ειδικό φόρο κατανάλωσης:

1. Ιταλική Δημοκρατία:

- μείωση του συντελεστή του ειδικού φόρου κατανάλωσης για τη βενζίνη που καταναλώνεται στην περιοχή Friuli-Venezia Giulia,

- απαλλαγή από τον ειδικό φόρο κατανάλωσης για τα πετρελαιοειδή που χρησιμοποιούνται ως καύσιμα για την παραγωγή αλουμίνας στη Σαρδηνία.

2. Δημοκρατία της Αυστρίας:

μείωση ή απαλλαγή από τον ειδικό φόρο κατανάλωσης:

- για το φυσικό αέριο,

- για το μεθάνιο.

3. Βασίλειο της Σουηδίας:

- απαλλαγή από τον ειδικό φόρο κατανάλωσης για τη βενζίνη και την κηροζίνη που χρησιμοποιούνται στα ιδιωτικά σκάφη αναψυχής,

- εφαρμογή διαφοροποιημένων συντελεστών ειδικού φόρου κατανάλωσης για την αμόλυβδη βενζίνη που αντιστοιχεί σε διάφορες περιβαλλοντικές κατηγορίες, υπό τον όρο ότι με τους συντελεστές αυτούς τηρούνται πάντοτε οι ελάχιστοι συντελεστές ειδικού φόρου κατανάλωσης για τα πετρελαιοειδή που προβλέπει η κοινοτική νομοθεσία.

4. Ηνωμένο Βασίλειο της Μεγάλης Βρετανίας και της Βορείου Ιρλανδίας:

εφαρμογή διαφοροποιημένων συντελεστών ειδικού φόρου κατανάλωσης για την αμόλυβδη βενζίνη που αντιστοιχεί σε διάφορες περιβαλλοντικές κατηγορίες, υπό τον όρο ότι με τους συντελεστές αυτούς τηρούνται πάντοτε οι ελάχιστοι συντελεστές ειδικού φόρου κατανάλωσης για τα πετρελαιοειδή που προβλέπει η κοινοτική νομοθεσία.

Άρθρο 2

Η παρούσα απόφαση απευθύνεται στην Ιταλική Δημοκρατία, στη Δημοκρατία της Αυστρίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Λουξεμβούργο, 22 Απριλίου 1996.

Για το Συμβούλιο

Ο Πρόεδρος

S. AGNELLI

(1) ΕΕ αριθ. L 316 της 31. 10. 1992, σ. 12 7 οδηγία όπως τροποποιήθηκε τελευταία από την οδηγία 94/74/ΕΚ (ΕΕ αριθ. L 365 της 31. 12. 1994, σ. 46).

(2) ΕΕ αριθ. C 215 της 5. 8. 1994, σ. 19.

(3) ΕΕ αριθ. L 316 της 31. 10. 1992, σ. 19 7 οδηγία όπως τροποποιήθηκε από την οδηγία 94/74/ΕΚ (ΕΕ αριθ. L 365 της 31. 12. 1994, σ. 46).